Il-Membru Netherlandiż tal- S&D Paul Tang, President tas-Sottokumitat għall-Kwistjonijiet Fiskali tal-PE Paul Tang (S&D, in-Netherlands), li għadu kemm ġie elett President tas-Sottokumitat għall-Kwistjonijiet Fiskali tal-PE qal li l-Kumitat se jsir iċ-ċentru Ewropew għad-dibattiti fuq it-taxxa. Fuqhiex se jkun qed jiffoka l-kumitat il-ġdid tal-Parlament għat-tassazzjoni, is-Sottokumitat FISC? Ninsabu fi stadju kritiku. Bħalissa l-gvernijiet qed jonfqu l-biljuni – u bir-raġun – biex isalvaw il-ħajjiet u l-għajxien. Iżda d-djun imġarrba jridu jitħallsu lura. Wara l-aħħar kriżi, għamilna l-iżball doppju u imponejna awsterità u aktar taxxi fuq il-klassi medja. L-aktar nies sinjuri biss ma ġewx affettwati. Din id-darba jeħtieġ li tkun differenti. Jekk inħarsu lejn modi kif nintaxxaw lil dawk li mhumiex qed iħallsu s-sehem ġust tagħhom – l-aktar nies sinjuri u l-kumpaniji l-kbar – inkunu nistgħu noħorġu minn din il-kriżi b'mod ekwu u nżommu l-fiduċja taċ-ċittadini tagħna. Il-kumpaniji l-kbar waħedhom jevitaw bejn €50 biljun u €190 biljun f'taxxa kull sena. Il-Kumitat FISC se jaħdem biex jiġġieled din l-inġustizzja fil-qalba tas-sistema ekonomika tagħna. Se naħdmu wkoll biex is-sistema fiskali tagħna nagħmluha forza għas-sostenibbiltà. Billi nużaw it-taxxi biex min iniġġes iħallas, nistgħu nistimulaw l-innovazzjoni u nnaddfu l-ambjent tagħna. Qabel, il-kumitati tat-taxxa fil-Parlament kienu kumitati ta' inkjesta, imwaqqfa biex jinvestigaw skandli topiċi bħal-Lux Leaks u l-Panama Papers. Għaliex hemm bżonn li jkun hemm kumitat permanenti? Minn meta bdejt fil-Parlament Ewropew ħames snin ilu, kellna kumitati tat-taxxa kważi b'mod permanenti. Iżda wara li kienu jippubblikaw ir-rapport tagħhom, kienu jiġu xolti biex imbagħad jerġgħu jitwaqqfu hekk kif ifaqqas skandlu fiskali ieħor. B'dan il-kumitat permanenti nistgħu nkomplu l-ħidma siewja tal-kumitati preċedenti f'termini tal-ġbir ta' informazzjoni u tas-sensibilizzazzjoni tal-pubbliku, iżda nistgħu nħarsu wkoll lejn x'se jiġri fit-tul. Pereżempju, nistgħu nimpenjaw ruħna f'relazzjonijiet permanenti mal-parlamenti nazzjonali u ma' organizzazzjonijiet internazzjonali oħra. B'dan il-mod, il-Kumitat FISC tassew isir iċ-ċentru Ewropew għad-diskussjoni fuq kwistjonijiet fiskali. L-UE m'għandhiex ħafna kompetenzi fil-qasam tat-taxxa. X'differenza jista' jagħmel il-kumitat tiegħek? Bħalma wrew il-kumitati preċedenti dwar it-taxxa, ħafna minn dak li qed jiġri mhuwiex aċċettabbli taħt skrutinju. Jekk sempliċement nagħtu spinta lit-trasparenza u npoġġu l-fatti fil-miftuħ biex jarahom kulħadd, inkomplu nagħtu spinta lill-momentum li hemm għal bidla. Iċ-ċittadini jesiġu azzjoni, u dan il-kumitat se jkun il-vuċi tagħhom fl-arena Ewropea. F'dawn l-aħħar snin, kien hemm ħafna rivelazzjonijiet u leaks dwar evażjoni fiskali, evitar tat-taxxa u ħasil tal-flus mad-dinja kollha. Kif taħseb li rrispondiet l-UE? Inevitabbilment, kien hemm differenzi fl-approċċ li ħadet l-UE fil-konfront tal-membri tagħha u l-mod kif imxiet ma' pajjiżi terzi. Il-lista ta' rifuġji fiskali f'pajjiżi terzi kienet utli biex issir pressjoni fuq rifuġji fiskali magħrufa sew. Din mhijiex xi sistema perfetta, bħalma turi t-tneħħija reċenti tal-gżejjer Cayman mil-lista. Iżda hija bidu. Min-naħa l-oħra, għall-pajjiżi tal-UE, il-pressjoni kellha tiġi primarjament mill-Parlament Ewropew. F'Marzu 2019 tajna t-tikketta ta' rifuġju fiskali lil seba' pajjiżi tal-UE, inkluż il-pajjiż tiegħi stess: in-Netherlands. Dan in-"naming and shaming" għen ħafna biex ikun hemm bidla fil-konverżazzjoni fin-Netherlands, u issa aktar u aktar ċittadini Netherlandiżi bħali qed jaċċettaw li hemm bżonn ta' riformi ibsin. Seba' rifuġji fiskali tal-UE jiswew lill-gvernijiet ta' Stati Membri oħra aktar minn €40 biljun fis-sena! Ma nistgħux inħallu li dan kollu jibqa' għaddej u nemmen li, fil-kuntest tal-Faċilità għall-Irkupru u r-Reżiljenza, il-pressjoni fuq dawn il-gvernijiet se tikber. Il-Kummissjoni għandha tkun ferm ċara: ir-rifuġji fiskali tal-UE għandhom jirriformaw is-sistema tat-taxxa tagħhom, inkella l-pjanijiet għall-irkupru u r-reżiljenza tagħhom ma jiġux approvati. Aktar informazzjoni Sottokumitat għall-Kwistjonijiet Fiskali (FISC): Stqarrija għall-istampa Aqsam din il-paġna ma' ħaddieħor: Irreġistra biex tirċievi l-aġġornamenti b'mail Verżjoni PDF